Brian Mikkelsen (KF), 2001-05-02:
Indledningsvis vil jeg gerne takke CD for at have sat folkeskolens lærerstand og uddannelse på dagsordenen.
Vi mener også, at de danske folkeskolelærere udfører et rigtig godt stykke arbejde.
Men det er jo konstaterbart, at der er et alderspukkelproblem, at der er et problem med lærere, der siver fra skolen, og at der er et rekrutteringsproblem; altså tre forskellige problemer, når vi taler om lærere i folkeskolen i dag.
Hvis vi så ser på det rent substantielle, det faglige indhold i uddannelsen, så blev det jo diskuteret meget i 1997, også i hele diskussionen om antallet af linjefag osv. Jeg tror, at den øgede vægt på fagfagene i den nye uddannelse, som vi er glade for fra konservativ side, fordi der er brug for at styrke det faglige indhold i folkeskolen, har betydet, at man måske ikke har været opmærksom på nedprioriteringen af de pædagogiske færdigheder, og det er klart, at det kan være et problem, når lærere kommer ud i skolen og skal undervise.
Alt for mange nyuddannede lærere oplever i dag, at de jo står på bar bund i de første undervisningstimer.
De mangler praktisk vejledning og støtte
i de konkrete undervisningssituationer.
Konsekvensen er, at mange lærere trods en relativt høj - og det kan man jo altid diskutere - faglig kompetence vælger at forlade folkeskolen, fordi de ikke magter at løse de pædagogiske problemer og ikke har tilstrækkelig erfaring med den praktiske undervisning.
Forskellige undersøgelser, som blev dementeret lidt af undervisningsministeren i hendes indledende replikker, viser, at der stadig væk er problemer med de lærere, som søger ind i skolen, således at ca. 20 pct. af de nyuddannede lærere jo - jf. også en aktuel undersøgelse - retter blikket mod job uden for folkeskolen efter blot 1 års ansættelse i folkeskolen.
En af de ideer, vi vil bruge som indspark i debatten, kunne være, at man indførte en halvårlig jobindkøring i folkeskolen som obligatorisk tillæg til uddannelsen.
Jobtræningen skal i store træk være en videreudvikling af følordningen og implicere, at nyuddannede lærere skal tilkobles en rutineret lærer, der fungerer som sparringspartner.
Men den manglende praktiske erfaring er selvfølgelig ikke den eneste årsag til lærerflugten fra folkeskolen, og den er der.
Det store arbejdspres er også medvirkende til, at mange lærere ser sig om efter et arbejde uden for skolen. Lærerne bruger i dag alt for mange ressourcer på teamene, årsplanlægning, faglige møder m.v., og det er ikke alene de unge lærere, der er frustrerede over presset, de ældre lærere er også trætte af, at de kan deltage i op til 4, 5, 6 forskellige team, der stjæler tid fra undervisning og forberedelse.
Det vigtige er, at vi formår at følge lærerne på vej til den gode undervisning, samtidig med at der levnes plads til nye, konstruktive ideer og initiativer.
Ud over en øget fokus på fastholdelse af lærere i folkeskolen ser vi fra konservativ side også meget gerne, at andre faggrupper kan blive repræsenteret i folkeskolen, og ser det egentlig også som et mål i sig selv, både af hensyn
til inspiration, og også, fordi det, det gælder om i folkeskolen, jo ikke er at værne om forskellige faginteresser, men at værne om kvaliteten i folkeskolen.
Og det er ikke bare tømreren, der kan blive sløjdlærer, eller den konservatorieuddannede, der kan blive musiklærer, eller det berømte fag: hjemkundskab.
Det er ikke nogen faggruppes skole, det er ikke kommunens skole, det er ikke statens skole, det er forældrenes og elevernes skole.
Vi er enige i, at praktiklæreruddannelsen skal komme igennem nu.
Det er altså ikke rart at se de forskellige undskyldninger, der bliver brugt som alibier for, at vi ikke kommer videre med det.
om det, og der er også afsat penge til det, så derfor skal det selvfølgelig blive etableret relativt hurtigt. Vi er også enige i, at der kan være mange andre redskaber, der gør, at strukturen, forholdene, bliver bedre, f.eks. skolelederuddannelsen, at man får en reel kompetence og en reel autoritet på skolen, som har ansvar for, at tingene fungerer ordentligt på skolen, så man kan gå ind og tage en samtale med de lærere, som skal ind i et forløb, og som skal ind i et team. Så der er altså mange forskellige håndtag, man kan dreje på, og det vigtigste er, at man selvfølgelig løbende evaluerer, ikke for at omstrukturere hele den uddannelse, vi lavede for nogle år siden, men fordi vi hele tiden skal prøve at modernisere den og gøre den bedre.